Minister vergader vandag met SAL(Foto: Suid-Afrikaanse Lugdiens) Die minister van openbare ondernemings, Pravin Gordhan, is Dinsdag in onderhandelings gewikkel met die Suid-Afrikaanse Lugdiens (SAL) oor die lugdiens se toekoms. Dié stap volg nadat skeidingspakkette aan al SAL se werknemers aangebied is. Gordhan se ontmoeting met SAL volg op ŉ marathon-vergadering van die kabinet gister oor planne vir Suid-Afrika se ekonomiese herstel ná die koronavirus-inperkings. Die toekoms van SAL was onder die talle kwessies wat bespreek sou word. Pres. Cyril Ramaphosa sal later vandag die land inlig oor die besluite wat geneem is. Die voorsitter van die parlementêre staande komitee oor openbare rekeninge (Skoor), Mkhuleko Hlengwa van die IVP, het gesê die ineenstorting van SAL is nie onverwags nie en volg op baie jare van wanbestuur. “Skoor sal nog nie kan besluit of ons die voorgestelde skeidingspakkette steun nie want SAL het nagelaat om sy finansiële state in te handig. Skoor steun wel die nasionale tesourie se besluit om nie ŉ verdere reddingsboei van R10 miljard aan SAL toe te staan nie,” het Hlengwa gesê. Dié besluit het daartoe aanleiding gegee dat skeidingpakkette aan elkeen van SAL se 4 708 werknemers aangebied is. Die skeidingspakkette bestaan uit ŉ maand se salaris plus ŉ week se salaris vir elke jaar wat die werknemer vir SAL gewerk het, plus ŉ dertiende tjek indien die werknemer daarop geregtig is. SAL-werknemers het tot eerskomende Vrydag om te besluit of hulle die skeidingsaanbod aanvaar. Tot dusver het twee vakbonde, die Suid-Afrikaanse kajuitbemanningsvereniging en die metaalwerkersvakbond Numsa, die aanbod verwerp terwyl ŉ derde vakbond, die National Transport Movement, hul eie voorstel geformuleer het.